Za a karashe aiki kan tsarin mulkin Masar nan bada jimawa ba - BBC Hausa - News
An sabunta: 28 ga Nuwamba, 2012 - An wallafa a 20:16 GMT
Kotun kolin Kasar Masar
Yayin da ake ci gaba da zanga-zanga a Masar a kan dimbin ikon da Shugaba Mursi ya bai wa kansa, daya daga cikin manyan kotunan kasar ta yi kakkausar suka a kan shugaban.
Kotun tsarin mulki ta zargi kungiyar 'Yan'uwa Musulmi da diyanta ne suka fi yawa a gwamnatin kasar, da neman yin ramuwar gayya a kan hukunce-hukuncen da kotun ta yanke a can baya.
A wajen wani taron manema labarai a birnin Alkahira mai magana da yawun kotun tsarin mulki ta kasar, Maher Samy ya ce, alkalai ba za su bada kai ba a kan duk wata takura.
Ya ce, kotun kolin kasar Masar ba za ta amince da duk wani ta'addanci ko wata barazana ba, kuma ba za ta yadda da matsin lamba daga kowa komai karfinsa ba.
Ya ci gaba da cewar a shirye kotun koli ta ke ta tunkari wannan batu komai zai faru ko da kuwa alkalanta za su rasa rayukansu ne.
An dai ci gaba da ba-ta-kashi a birnin Alkahira, an kuma shirya yin wasu sabbin zanga-zanga a kwanakin da ke tafe.
Watakila kuma majalisar tsarin mulki ta fiddo da wani sabon tsarin mulkin da gaggawa.